**המקרא ויחסו של האדם לטבע**

**תקציר**

לתפיסה התרבותית הרווחת במערב כי האדם נפרד מהטבע ושולט בו יש קשר ליחסו של האדם לכדור הארץ, לחי ולצומח. הדיון בנושא הקיימות (sustainability) עוסק, בין השאר, במערכת היחסים בין בני האדם לטבע. מקור הבעיות נעוץ ברעיון כי האדם הוא אדון הטבע ובעליו. במחקרי אני בוחנת את שורשיה התרבותיים של תפיסה זו המופיעים בטקסט המקראי. דת, היא תו זיהוי מובהק לתרבות. מערכות חשיבה וערכים תרבותיים משתקפים בדוקטרינות הדתיות של תרבות נתונה. שורשיה הדתיים-תרבותיים של תפיסה זו נעוצים במונותאיזם היהודי-נוצרי – מקורם בטקסט המקראי ובמיוחד במיתוס הבריאה, בספר בראשית. יחסו המנוכר של האדם לטבע – עובר כציר אורך מתמשך לאורך תקופות שונות בתרבות המערב – והוא מושרש כמבנה עומק שראשיתו דתי והמשכו חילוני.

הפרדת האדם מהטבע במקרא באה לידי ביטוי בשני היבטים: האחד, בהפרדת האלוהות מהטבע; השני, בהפרדת האדם מהטבע והצבתו כעליון בהיררכיה של כל הברואים וביכולתו להיות שותף ביצירת מציאות טבעית. מדובר במהפכה גמורה בעולם הדתי של המזרח הקדום בו האלים היו כפופים לטבע ולגורל. גם התיאולוגיה והקוסמולוגיה היוונית מבוססות על ההנחה שהעולם נשלט בידי גורל וכורח. בעולם נצחי ודטרמיניסטי לא מתקיים רצון חופשי. הרצון החופשי הוא תוצר של המקרא. מהפכה דתית זו, על אף שעברה טרנספורמציות רבות, עדיין נוכחת בתרבותנו ויש לה השלכות מרחיקות לכת עד היום.

**Keywords**

הפרדה מהטבע

אלוהים

מקרא

רצון חופשי

תרבות